Posudzovanie očakávaných vplyvov projektu NJZ na životné prostredie a na verejné zdravie je súčasťou  SPRÁVY. Ako podklad SPRÁVY bola vypracovaná samostatná podkladová štúdia „Hodnotenie zdravotných rizík a vplyv zámeru na zdravie obyvateľov“. Na hodnotenie aktuálneho stavu zdravia obyvateľstva v lokalite jadrových zariadení Jaslovské Bohunice bolo vybratých spolu 27 indikátorov, ktoré v kompletnom spracovaní popisujú stav obyvateľstva z mnohých uhlov pohľadu. Všetky zdravotné indikátory sú hodnotené v rôznom časovom rozpätí rokov 1993 až 2012. Negatívny vplyv jadrových zariadení na zdravotný stav obyvateľstva (v porovnaní s podobnými lokalitami vo vzdialenejšom okolí, ktoré nemohli byť ovplyvnené žiadnymi vplyvmi jadrovej elektrárne), nebol identifikovaný v žiadnom z 27 indikátorov. Významné vplyvy na flóru a faunu nie sú s ohľadom na aktuálny stav územia očakávané. Plochy dotknuté výstavbou priamo nezasahujú do žiadneho územia národnej ani európskej sústavy chránených území, resp. prvkov územného systému ekologickej stability. Hlukové vplyvy možno predpokladať prevažne na lokálnej úrovni (vo vnútri areálu elektrárne, resp. v jeho najbližšom okolí). Prevádzkové objekty NJZ budú umiestnené vo vzdialenosti, na ktorú sú hlukové vplyvy pri najbližšej resp. najviac dotknutej obytnej zástavbe spoľahlivo riešiteľné. V súvislosti so zvýšením intenzity dopravy sa očakáva vo väčšine prípadov akusticky nevýznamné zvýšenie hlukovej záťaže, na najviac dotknutom úseku predstavuje zvýšenie maximálne 2 dB. Nový jadrový zdroj nebude významným zdrojom emisií látok znečisťujúcich ovzdušie. Pri prevádzke jadrových elektrární sa do atmosféry nevypúšťajú žiadne skleníkové plyny. S ohľadom na úroveň imisnej záťaže v území možno usúdiť, že stacionárne zdroje znečisťovania vrátane vyvolanej automobilovej dopravy významným spôsobom nezmenia zaťaženie územia, očakávame spoľahlivé plnenie legislatívne stanovených imisných limitov na všetky sledované škodliviny. Z hľadiska prevádzky elektrárne patrí jadrová energia k producentom takmer nulových skleníkových plynov. Z vyhodnotenia radiačných vplyvov pri kumulatívnom pôsobení NJZ a súčasných zariadení v lokalite EBO jednoznačne vychádza, že riziko zdravotnej ujmy je veľmi nízke, nevýznamné v porovnaní s prirodzeným pozadím a vyhovuje najprísnejším medzinárodne uznávaným kritériám. Tomuto konštatovaniu zodpovedá aj vyhodnotenie zdravotného stavu obyvateľstva v dotknutom území po takmer 50-ročnej prevádzke jadrových zariadení v lokalite, ktorý je rovnaký alebo lepší v porovnaní s geograficky, sociálne a ekonomicky podobnými oblasťami, kde jadrové zariadenia nie sú, ako aj v porovnaní s celoslovenským priemerom. Realizácia projektu NJZ bude mať významný pozitívny vplyv z hľadiska lokálnej, regionálnej a národnej ekonomiky a zamestnanosti. Napomôže ekonomický rozvoj celého regiónu a očakávanou zvýšenou tvorbou spoločenského produktu predstavuje predpoklad zlepšenia prosperity dotknutého územia.